Hei, denne artikkelen er over ett år gammel og kan inneholde utdatert informasjon

(Dagbladet): Kommunereformen har lenge vært et omstridt tema, men i dag presenterte samarbeidspartiene Høyre, Fremskrittspartiet, Venstre og Kristelig Folkeparti sin enighet om det nye kommune-kartet i Norge.

Senterungdommen er derimot ikke fornøyde med kommunereformen. Ungdomspartiet skaper reaksjoner på Facebook og Twitter, da de i går kveld postet et bilde med teksten:

«Sammenslåing av kommuner og fylker er som sex - det skal være frivillig! NEI TIL TVANG!»

Negative tilbakemeldinger

Det ser ut til at flere har tolket dette som en sammenligning av voldtekt og kommunesammenslåing - noe som ikke har blitt godt mottatt.

Flere negative kommentarer har tikket inn på Facebook-siden til Senterungdommen:

«Har det klikka for dere? Å sammenligne kommunesammenslåing med voldtekt er så drøyt at jeg har ikke ord.»

«Dette er en utrolig stygg sammenligning. Sikkert hyggelig for mange voldtekstofre som leser dette som får de styggeste hendelser i livene sine sammenlignet med en kommunesammenslåing.»

«Dette her er galskap. Greit å sette ting på spissen, men denne sammenligningen er ikke grei.»

«Dette er en smakløs sammenligning. Voldtekt og ufrivillig sex er noe ganske annet enn at Stortinget sier at flere kommuner skal bli til ett! Det er i grunnen ikke annet enn det Stortinget gjør hver eneste dag - lager lover, regler og inndelinger som den nasjonale forsamlingen "tvinger" sammen...»

Usmakelig og støtende

Også Landsforeningen for voldsofre er sjokkerte over «slagordet». Leder i foreningen, Margit Lømo, reagerer kraftig på Senterungdommens kampanje.

- Dette er dårlig ordvalg, rett og slett, sier hun til Dagbladet.

STØTENDE: Margit Lømo reagerer sterkt på ordvalget til Senterungdommen.

Foto: Mette Randem / Dagbladet Vis mer

Lømo mener at å forbinde kommunereform med sex og overgrep er usmakelig.

- Hva står de for? De må da kunne komme på noe bedre enn dette? Dette er en dårlig måte å lansere seg selv på, sier hun.

Lømo sier at slike utsagn fornærmer.

- Det er klart at voldsofre finner dette voldsomt støtende.

Hun forteller at ofre for seksuelle overgrep kan bli retraumatisert da de blir påminnet om overgrepet.

- Senterungdommen må ta selvkritikk, sier Lømo, som legger til at de må skjønne at dette er en ukultur som gir feil signaler til ungdommen.

- De burde ha mer vett enn dette, og de burde skamme seg, sier Lømo.

Ville understreke poenget med frivillighet

Leder i Senterungdommen, Ada Johanna Arnstad, forteller til Dagbladet at det er viktig at frivillighet skal ligge til grunn i kommunesammenslåingen.

- Når regjeringen har gjort det tydelig at fylkene og kommunene selv kan ta diskusjonen, og de folkevalgte sier nei, så blir det likevel brukt tvang. Poenget med denne teksten var å understreke poenget med frivillighet, sier Arnstad.

- Er det meningen å provosere?

- Vårt ønske var å sette lys på tvangssammenslåingene som provoserer. Jeg ser at en del har reagert på språkbruken, det var ikke intensjonen. Vi trodde ikke at det ville bli oppfattet så alvorlig, sier hun.

BEKLAGER: Senterungdommens leder Ada Johanna Arnstad trodde det ikke ville bli oppfattet så alvorlig. Foto: Senterungdommen Vis mer

Beklager

Arnstad forteller at det ikke var intensjonen å sammenligne overgrep med kommunesammenslåing.

- Meningen var prinsippet om frivillighet. Jeg beklager om noen er fornærmet. Det er ikke meningen å bagatellisere overgrep eller fornærme noen, sier hun.

På Senterungdommens nettside brukes ordet «intimgrense» i sammenheng med kommunegrenser.

- Som ungdomspolitikere er vår oppgave å formidle politikk med en ny vri. Vi bruker et litt annet språk for å engasjere hos de som ikke er så interesserte i politikk fra før av, sier Arnstad.

Overkjøring av lokaldemokratiet

På det nye kartet over kommune-Norge vil det bli 68 færre kommuner enn det vi har i dag. Antallet reduseres fra 426 til 358.

- Vi ønsker å belyse en sak. Det er respektløst at regjeringen kaller dette en demokratireform, men bruker tvang. De viser mistillit til lokale politikere og lokale innbyggere som blir overkjørt, sier Arnstad.

13 kommuner blir slått sammen med andre gjennom tvang.

- Det skal også brukes tvang for å få ned antallet fylker fra 19 til ti. Dette er hårreisende. Det er en erklæring av mistillit mot lokal- og fylkespolitikere, og ikke minst folkeavstemning.

Også Sps parlamentariske leder Marit Arnstad mener dette er en sørgelig overkjøring av lokaldemokratiet.

- Her velger de å tvangssammenslå kommuner som har hatt lokale folkeavstemninger og klare nei-vedtak i kommunestyrene. Dette er veldig uheldig for folkestyret i Norge, sier Marit Arnstad til NTB.

Disse kommunene tvangssammenslås

Avtalen innebærer at 13 kommuner tvangssammenslås til i alt åtte nye.

1. Ny kommune bestående av Spydeberg, Eidsberg, Hobøl og Askim.

2. Haram tvangssammenslås med Ålesund, Skodje, Sandøy og Ørskog

3. Sammenslåing mellom Nærøy, Vikna, Leka og Bindal.

4. Nye Lindesnes - en sammenslåing mellom Mandal, Marnardal og Lindesnes

5. Ørland og Bjugn, tvillingkommunene på Fosen, foreslås sammenslått med forbehold at det kommer forslag om en større kommune som inkluderer minimum Roan og Ørland.

6. Balestrand, Leikanger og Sogndal.

7. Søgne, Songdalen, og Kristiansand

8. Ny kommune på nedre Romerike mellom Skedsmo, Sørum, og Fet.